ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 37/2561

เรื่อง การให้ความเห็นชอบผู้สอบบัญชีของ

ผู้ประกอบธุรกิจสินทรัพย์ดิจิทัล

                             

                   โดยที่ข้อ 5 วรรค 2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2561  เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่3 กรกฎาคม พ.ศ. 2561 กําหนดให้งบการเงินประจํารอบปีบัญชีของผู้ประกอบธุรกิจสินทรัพย์ดิจิทัล    ต้องผ่านการตรวจสอบจากผู้สอบบัญชีที่ได้รับความเห็นชอบจากสํานักงาน ก.ล.ต.  ดังนั้น เพื่อประโยชน์ดังกล่าว สํานักงาน ก.ล.ต. ออกประกาศไว้ดังต่อไปนี้ 


ข้อ ๑ การให้ความเห็นชอบผู้สอบบัญชีตามประกาศนี้ ให้เป็นไปตามหลักเกณฑ์ดังต่อไปนี้

                   (1)  ในกรณีของผู้ประกอบธุรกิจสินทรัพย์ดิจิทัลประเภทการเป็นศูนย์ซื้อขายคริปโทเคอร์เรนซี การเป็นศูนย์ซื้อขายโทเคนดิจิทัล การเป็นนายหน้าซื้อขายคริปโทเคอร์เรนซี หรือการเป็นนายหน้าซื้อขายโทเคนดิจิทัล ที่มีการเก็บรักษาทรัพย์สินของลูกค้าไว้ในความครอบครองและสามารถเข้าถึงหรือโอนทรัพย์สินของลูกค้าออกไปได้ ให้เป็นไปตามข้อ 2

                   (2)  ในกรณีของผู้ประกอบธุรกิจสินทรัพย์ดิจิทัลประเภทอื่น ให้เป็นไปตามข้อ 3


ข้อ ๒ ให้ถือว่าผู้สอบบัญชีที่ได้รับความเห็นชอบตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีของผู้ออกโทเคนดิจิทัล เป็นผู้สอบบัญชีที่ได้รับความเห็นชอบจากสํานักงาน ก.ล.ต. ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลตามข้อ 1(1) 

ให้นําความในประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีของผู้ออกโทเคนดิจิทัล มาใช้บังคับกับการดําเนินการเกี่ยวกับเรื่องดังต่อไปนี้ โดยอนุโลม

(1)  หน้าที่ของผู้สอบบัญชีภายหลังได้รับความเห็นชอบ 

    (2)  ลักษณะต้องห้ามของผู้สอบบัญชีที่ได้รับความเห็นชอบ  
                     (3)  การสิ้นสุดการให้ความเห็นชอบและบทบังคับอื่น


ข้อ ๓ นอกเหนือจากผู้สอบบัญชีที่ได้รับความเห็นชอบตามข้อ 2 ให้ถือว่าผู้สอบบัญชีรับอนุญาตตามกฎหมายว่าด้วยผู้สอบบัญชีที่ไม่มีลักษณะดังต่อไปนี้ เป็นผู้สอบบัญชีที่ได้รับความเห็นชอบจากสํานักงาน ก.ล.ต. ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลตามข้อ 1(2) 

                   (1)  เป็นบุคคลที่ถูกศาลสั่งพิทักษ์ทรัพย์ บุคคลล้มละลาย คนไร้ความสามารถ หรือคนเสมือนไร้ความสามารถ

                   (2)  เป็นผู้สอบบัญชีรับอนุญาตซึ่ง

(ก)  อยู่ระหว่างถูกสั่งพักใช้ใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชี

                          (ข)  เคยถูกสั่งพักใช้ใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชีในช่วงสามปีก่อนวันที่ผู้ประกอบธุรกิจสินทรัพย์ดิจิทัลทําการแต่งตั้งเป็นผู้สอบบัญชี หรือเคยถูกสั่งเพิกถอนใบอนุญาตโดยคณะกรรมการจรรยาบรรณตามกฎหมายว่าด้วยวิชาชีพบัญชี


ข้อ ๔ สําหรับการจัดทํางบการเงินประจํารอบปีบัญชี 2560 และ 2561 ผู้ประกอบธุรกิจสินทรัพย์ดิจิทัลตามข้อ 1(1) อาจใช้ผู้สอบบัญชีตามข้อ 3 ในการสอบบัญชีและลงลายมือชื่อเพื่อแสดงความเห็นในการสอบบัญชีของผู้ประกอบธุรกิจสินทรัพย์ดิจิทัลได้


ข้อ ๕ ประกาศนี้ให้ใช้บังคับตั้งแต่วันที่ 20 กรกฎาคม พ.ศ. 2561 เป็นต้นไป


ผู้มีอํานาจลงนาม -    ประกาศ  ณ วันที่ 11 กรกฎาคม พ.ศ. 2561

 

 

 

                                                                (นายรพี  สุจริตกุล)

                                                                     เลขาธิการ

                                                   สํานักงานคณะกรรมการกํากับหลักทรัพย์และตลาดหลักทรัพย์